Oorsaak van brug se ineenstorting bekendgemaakDie Geldenhuys-voetgangerbrug oor die N3 het op 9 Augustus in die vroeë oggendure ineengestort. Foto: Verskaf Die Suid-Afrikaanse Nasionale Padagentskap (Sanral) het Woensdag gesê ŉ ondersoek deur Superstructure Consulting Engineers het getoon die Geldenhuys-voetgangerbrug oor die N3 in Johannesburg het ineengestort nadat ŉ swaar stuk staal op ŉ vragmotor een van die ondersteunende steunpilare getref het. “Die ineenstorting van die Geldenhuys-voetgangerburg op die N3 in die vroeë oggendure van 9 Augustus 2017 is veroorsaak deur die trefslag op die steunpilaar in die middel van die snelweg, het ons ondersoek bevestig,” het Louw Kannemeyer, die padagentskap se waarnemende ingenieursbestuurshoof gesê. Maroela Media het vroeër berig die snelweg is vir ŉ hele ruk gesluit nadat die brug ineengestort het. Vyf mense is tydens die voorval beseer. Robert Banda was saam met sy vrou en sewejarige dogter in ŉ vragmotor toe die brug op die voertuig geval het. Hulle het ernstige beserings opgedoen en moes in ŉ hospitaal opgeneem word. Kannemeyer het gesê Sanral het na aanleiding van die voorval Superstructure Consulting Engineers opdrag gegee om ŉ onafhanklike ondersoek te doen om die oorsaak van die ineenstorting te bepaal. Die firma het die ondersoek afgehandel en die finale verslag is aan Sanral oorhandig. Volgens hom toon stawende bewyse dat die trefslag veroorsaak is deur ŉ 18,1 ton staalrol wat 100 m noord van die ineengestorte brug op die N3-Noord gelê het. “Merke op die pad het direk gelei van die punt van botsing tot waar die stuk staal tot stilstand gekom het.” Die padagentskap het gesê die gewig van die staal teen ŉ bewegende spoed kon ŉ baie groter trefslag veroorsaak het as wat die steunpilaar kon hanteer. Puin wat verder as 40 m weg van die pilaar af gelê het, het ŉ baie groot eksterne botsing bevestig. Volgens die Sanral-verslag is dit statisties “ŉ baie onwaarskynlike gebeurtenis” vir ŉ brug se ondersteuningstruktuur om só ŉ groot trefslag op so ŉ hoogte te ervaar. Die pilaar was deur ŉ betonversperring beskerm, maar die trefslag was hoër op. Die stuk staal wat op die pad gelê het, is ook later ondersoek en die merke daarop het aangedui dat dit ŉ harde botsing met beton gehad het. Sanral se versekeraars neem tans die saak met die betrokke derde partye op, terwyl die SAPD sy eie ondersoek doen na die stuk staal en die vervoervoertuig wat daarby betrokke was. Die brug is in 1978 gebou om voetgangers toegang tot die mynboubedrywighede tussen die ooste van Germiston en die Geldenhuys-treinstasie aan die weste te gee. Die mynboubedrywighede is jare gelede gestaak en die brug is sedertdien vir voetgangers gesluit. Die laaste ondersoek van die struktuur is in Julie 2016 gedoen en geen rede tot kommer oor die hoofstruktuurelemente aan die brug is toe waargeneem nie. Alle gebreke is deur die bruginspekteur as klein en irrelevant bestempel. Die handrelings was nie meer daar nie, maar aangesien die brug nie meer gebruik is nie en afgesper was vir die publiek, is dit destyds nie as ŉ probleem beskou nie. Kannemeyer het gesê al die moontlike oorsake vir die brug se ineenstorting, soos seismiese uitwerkings, ontploffings en onwettige mynbou, is ná die voorval geïdentifiseer en tydens die ondersoek een vir een uitgeskakel.